RAPPORT FRA KOMMISSIONEN TIL EUROPA-PARLAMENTET OG RÅDET Årlig rapport om gennemførelsen af del IV i associeringsaftalen mellem EU og Mellemamerika /* COM/2015/0131 final */





RAPPORT FRA KOMMISSIONEN TIL EUROPA-PARLAMENTET OG RÅDET Årlig rapport om gennemførelsen af del IV i associeringsaftalen mellem EU og Mellemamerika 1. INDLEDNING EU undertegnede associeringsaftalen ("aftalen") med Mellemamerika den 29. juni 2012. Del IV i aftalen, som dækker handel, er blevet anvendt midlertidigt fra den 1. august 2013 for Nicaragua, Honduras og Panama, den 1. oktober 2013 for El Salvador og Costa Rica og endelig for Guatemala siden den 1. december 2013[1]. Kommissionen informerer og ajourfører regelmæssigt Parlamentet og Rådet for så vidt angår aftalens gennemførelse. Kommissionen skal derudover forelægge en årlig rapport for Europa-Parlamentet og Rådet i overensstemmelse med Europa-Parlamentets og Rådets forordning (EU) nr. 20/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i aftalen[2] ("forordningen"). Denne rapport opfylder dette krav. I overensstemmelse med forordningens artikel 13 indeholder rapporten tre afsnit: et sammendrag af statistikkerne og en samlet vurdering af handelsstrømmene (del 2) information om aktiviteterne i forskellige organer, der er ansvarlige for overvågningen af aftalen (del 3), herunder overholdelsen af forpligtelserne i afsnittet om handel og bæredygtig udvikling (del 4) oplysninger om de overvågningsaktiviteter, der er omhandlet i forordningen (del 5). 2. SAMLET VURDERING: HANDELSUDVIKLING 2.1. Metode Den begrænsede tilgængelighed af data, som kunne bruges til denne første årsrapport, forhindrer dragningen af klare konklusioner om aftalens virkninger. Ændringer i handelsstrømmene kan ikke udelukkende tilskrives aftalens gennemførelse, og mange andre faktorer såsom udsving i efterspørgsel eller priserne på verdensmarkedet har også indflydelse på disse tal. Det bør også erindres, at eftersom asymmetrien i økonomiernes udviklingsniveau afspejles i deres respektive toldafviklingsplaner, er perioden for toldafvikling længere for Mellemamerika end for EU. Som følge heraf er toldnedsættelserne højere for EU's import fra Mellemamerika end for den mellemamerikanske import fra EU i det første anvendelsesår. Det bør bemærkes, at de mellemamerikanske lande før aftalens gennemførelse har nydt godt af præferenceadgang til EU's marked i kraft af den generelle præferenceordning ("GSP"), hvorved der gives toldindrømmelser over for udviklingslande. I medfør af denne ordning har nogle vigtige mellemamerikanske produkter (såsom kaffe og frugter) allerede nydt godt af toldfrihed. Imidlertid dækker toldlempelserne i medfør af aftalen en bredere vifte af produkter end under GSP og gør disse indrømmelser permanente. Aftalen forventes at bidrage til at øge diversificeringen af mellemamerikansk eksport, men virkningen vil tage tid. Følgende analyse af de bilaterale handelsstrømme er baseret på en sammenligning af data for en 12-måneders periode (oktober 2013-september 2014), som derefter sammenlignes med samme periode det foregående år (oktober 2012-september 2013). Herefter henviser det første gennemførelsesår til 12-måneders perioden mellem den 1. oktober 2013 og den 30. september 2014. Medmindre andet er anført, bygger denne rapport på Eurostat-data. Det skal bemærkes, at Eurostats og de mellemamerikanske statistikker viser betydelige forskelle vedrørende Panama (+255 %) og Costa Rica (+46 %). Disse forskelle er blevet drøftet i underudvalget for markedsadgang, og man er nået til enighed om at foretage en fælles analyse med henblik på at finde årsagerne. 2.2. Udviklingen i de samlede handelsstrømme med Mellemamerika (varer) Nye data fra De Forenede Nationers Økonomiske Kommission for Latinamerika og Caribien viser, at udenlandske direkte investeringer i Mellemamerika var forholdsvis stabile i første halvår af 2014 sammenlignet med 2013. Ikke desto mindre er handelen[3] mellem mellemamerikanske lande samt mellem denne region og resten af verden faldet med 1 %- 2 %. Tilsvarende er EU's samlede handelsstrømme faldet med 3 %. Trods denne gennemgående nedgang i handelsstrømmene, og selv om det er for tidligt at drage endelige konklusioner, har der været en opadgående tendens i handelsstrømmene for visse lande og særlige varer. EU's handelsstrømme med regionen forblev stabile eller blev endda forøget, undtagen med Panama, hvor handelen har lidt en betydelig nedgang i forhold til 2012 (-11,9 %). Dette kan imidlertid knyttes til den samlede reduktion af EU's eksport til Sydamerika, hvori Panamas frihandelsområde spiller en central rolle som et regionalt knudepunkt. Erhvervsdrivende kunne have haft vanskeligheder med at integrere aftalens fordele i deres afgørelser på grund af usikkerheden vedrørende datoen for midlertidig anvendelse i 2013. Til trods for dette findes der indikatorer, som viser, at virksomheder i specifikke sektorer i stigende grad gør brug af aftalen. Værdien af EU's import af varer fra Mellemamerika steg med 3,4 % (6 629 mio. EUR), mens EU's eksport til Mellemamerika faldt med 6,3 % (5 106 mio. EUR). I 2014 nåede EU's handelsbalance derfor et underskud på 1 528 mio. EUR (året inden var underskuddet på 962 mio. EUR). Eksport || Import || Samlede handelsstrømme Costa Rica || 812 || 1,5 % || 4 096 || -0,7 % || 4 908 || -0,4 % El Salvador || 574 || 13,9 % || 191 || -6,0 % || 766 || 8,1 % Guatemala || 829 || 7,7 % || 619 || 4,0 % || 1 448 || 6,1 % Honduras || 421 || 15,3 % || 791 || 3,1 % || 1 213 || 7,0 % Nicaragua || 165 || 0,0 % || 305 || 28,7 % || 470 || 16,9 % Panama || 2 305 || -19,0 % || 627 || 29,7 % || 2 932 || -11,9 % I alt || 5 106 || -6,3 % || 6 629 || 3,4 % || 11 736 || -1,1 % Handelsstrømmene mellem EU og Mellemamerika og deres årlige udvikling (i mio. EUR — perioden 1/10/2013 til 30/9/2014) Panama (46 %) var den vigtigste destination for EU's eksport til Mellemamerika efterfulgt af Guatemala og Costa Rica (16 % hver). Opdelt på CTCI-kategorier var de vigtigste eksportvarer maskiner og transportudstyr (32,7 %) efterfulgt af kemikalier (17,5 %). EU's eksport er meget diversificeret, og de 15 produkter, der eksporteres mest (i værdi), udgør 28 % af den samlede eksport. I alt 5 817 forskellige produkter er blevet eksporteret til Mellemamerika i det første gennemførelsesår (+0,5 % i forhold til året før). EU's eksport til Mellemamerika faldt med 6,3 %. Denne nedgang, der hovedsagelig berørte Panama (-19 %), kan være knyttet til den overordnede negative tendens i forhold til den sydamerikanske region. EU's eksport til Mellemamerika viser en betydelig variabilitet (både positiv og negativ) for produkter såsom tunge maskiner, jernbaner, fly og skibe, som udgør en stor andel af den samlede eksport, og for hvilke handelsstrømmene er knyttet til industrielle investeringer eller kapitalinvesteringer. Det kan tage tid at trænge ind på et nyt marked, og det afhænger ikke kun af eksistensen af en frihandelsaftale, men det skal bemærkes, at blandt de af EU's eksportvarer til Mellemamerika, som steg mest i relative tal, nød 9 ud af 15 godt af en præferencetoldbehandling i medfør af aftalen, som f.eks.: dele til luftfartøjer, der steg fra 2,5 mio. EUR til 39,5 mio. EUR i løbet af det første gennemførelsesår (+1 431 %) billeder og grafiske produkter, der steg fra 0,4 mio. EUR til 3,4 mio. EUR (+644 %) drikkeglas, der steg fra 0,3 mio. EUR til 1,6 mio. (+432 %). EU's vigtigste import fra Mellemamerika var udstyr og maskiner (42 %) efterfulgt af fødevarer og levende dyr (39,4 %). Den vigtigste kilde til EU's import fra Mellemamerika er Costa Rica (62 %) efterfulgt af Honduras og Panama (11 % hver). Import af udstyr og maskiner fra Mellemamerika stammer primært fra Costa Rica (86 % af den samlede import af maskiner og udstyr fra Mellemamerika). I alt 2 281 forskellige produkter blev importeret fra Mellemamerika i det første gennemførelsesår (+3 % sammenlignet med året før). Trods denne positive udvikling er diversificeringen af importerede produkter fra Mellemamerika fortsat begrænset: De 4 mest importerede produkter dækker ca. 60 % af EU's samlede import fra Mellemamerika (sammensatte elektroniske komponenter til databehandlingsmaskiner (IT-bundkort) 32 %, kaffe 10 %, bananer 10 % og ananas 7 %). Generelt steg EU's import fra Mellemamerika med 3,4 % i det første gennemførelsesår, på trods af at importen af de to mest handlede produkter faldt (sammensatte komponenter til databehandlingsmaskiner og kaffe faldt med henholdsvis 7,2 % og 17 %). Disse fald skyldes sandsynligvis eksterne faktorer: Nedgangen i importen af databehandlingsmaskiner kan være et tidligt tegn på den igangværende omorganisering af denne industri som følge af den største mellemamerikanske producents nylige meddelelse om, at deres anlæg skal flyttes fra Costa Rica til Sydøstasien. Faldet i kaffeimport er forbundet med den alvorlige tørke og kafferustepidemien (kaldet "roya" på spansk). Bemærkelsesværdige positive udsving i de nyligt liberaliserede mellemamerikanske eksportstrømme blev registreret for produkter som f.eks.: melasse af rørsukker, der steg med 394 % (fra 8 mio. EUR til 41 mio. EUR) import af frosne rejer, der steg med 63 % (fra 0,1 mio. EUR til 0,16 mio. EUR) import af rom på flasker, der steg med 205 % (fra 5,6 mio. EUR til 17 mio. EUR) import af maniok, der steg med 39 % (fra 10 mio. EUR til 14 mio. EUR). 2.5. Anvendelse af toldkontingenter Aftalen indeholder flere toldkontingenter, som består i at give den anden part en præferencetoldbehandling op til kontingentets kvantitative tærskel. Over denne tærskel anvendes mestbegunstigelsessatsen. Det fremgår overordnet set af den foreløbige analyse af udnyttelsen af kontingenterne, at de erhvervsdrivende har gjort betydelig brug af toldkontingenter for produkter, der allerede blev handlet inden den midlertidige anvendelse af aftalen, hvorimod der blev skabt en ubetydelig handel med de produkter, der ikke blev handlet inden aftalens gennemførelse. EU har indvilliget i at give 8 toldkontingenter til fordel for Mellemamerika til produkter, der ikke havde nogen præferenceadgang til EU's marked før aftalens gennemførelse. De mellemamerikanske erhvervsdrivende anvendte ikke nogen af disse toldkontingenter i 2013 med undtagelse af toldkontingenterne for sukker, hvoraf 95 % blev anvendt. I 2014 blev toldkontingenterne kun anvendt i forbindelse med to kategorier (rørsukker og rom). Ud af de tildelte 166 860 ton for rørsukker blev 143 791 anvendt (86 %). Målt i værdi steg EU's import af produkter, der er omfattet af toldkontingentet for sukker, fra 47,5 mio. EUR til 84,7 mio. EUR (+78 %). Oprindelse || Produkter || Enhed || Toldkontingent i mængde || EU-import || Udnyttelsesgrad Mellemamerika || Hvidløg || Ton || 550 || 0 || 0 % Ris || 21 000 || 0 || 0 % Maniok || 5 000 || 0 || 0 % Oksekød || 10 450 || 0 || 0 % Svampe || 275 || 0 || 0 % Sukkermajs || 1 560 || 0 || 0 % Mellemamerika undtagen Panama || Sukker || 154 500 || 135 243 || 88 % Rom i container > 2 l || Liter ren alkohol || 1 022 || 153 || 21 % Panama || Rom i container > 2 l || 105 || 0 || 0 % Sukker || Ton || 12 360 || 8 548 || 69 % Nicaragua || Oksekød || 550 || 0 || 0 % Toldkontingenter, som EU bevilgede til Mellemamerika — anvendelse indtil den 26. november 2014 Ud over toldkontingenter bevilgede EU også Mellemamerika undtagelser fra oprindelsesreglerne under særlige kontingenter for 118 toldpositioner. Disse undtagelser består i det væsentligste i at tildele Mellemamerika en vis fleksibilitet med hensyn til oprindelsen af veldefinerede produkter op til et kontingents kvantitative tærskel. Over disse tærskler finder strengere oprindelsesregler anvendelse. Disse ordninger vedrører hovedsagelig tekstilvarer. Imidlertid er anvendelsen af disse undtagelser næsten ubetydelig, og mængderne, der importeres under disse kontingenter, er fortsat meget begrænsede og vedrører kun en lille brøkdel af den handelsstrøm, som kunne være berettiget til præferencebehandling. Sidstnævnte konstatering bekræfter en generel tendens, der er bemærket i forbindelse med nyligt gennemførte aftaler, nemlig at det tager tid, inden de erhvervsdrivende kan tilpasse deres handelskanaler til det nye miljø. Mellemamerika bevilgede EU toldkontingenter for fire specifikke produkter. Al EU's eksport, der er omfattet af disse toldkontingenter, blev forøget som følger: modnet skinke: EU's eksport steg fra 1,2 mio. EUR til 1,5 mio. EUR (+22 %) mælkepulver: EU's eksport steg fra 2,9 mio. EUR til 5,7 mio. EUR (+96 %) ost: EU's eksport steg fra 7,1 mio. EUR til 9,3 mio. EUR (+32 %) valle: EU's eksport steg fra 0,5 mio. EUR til 0,6 mio. EUR (+17 %) forarbejdet svinekød: EU's eksport steg fra 9,1 mio. EUR til 10,6 mio. EUR (+16 %) Samlet set fungerede disse toldkontingenter som en saltvandsindsprøjtning for produkter, der allerede blev handlet inden aftalens gennemførelse, selv om der stadig er en vis margen for vækst, siden eksporten er forblevet under tærsklerne. 2.6. Tjenesteydelser Data vedrørende handelen med tjenesteydelser fremstilles med en betydelig tidsforsinkelse og forelægges i sammenfattet form, hvilket gør det urealistisk på nuværende tidspunkt at foretage en analyse, der er sammenlignelig med analysen for markedet for varehandel. Dette aspekt vil derfor blive behandlet i den årlige gennemførelsesrapport, når der foreligger tilstrækkelige oplysninger herom. 3. AKTIVITETER, DER VARETAGES AF GENNEMFØRELSESORGANERNE Gennemførelsesorganerne, der blev oprettet ved aftalen, er sammensat af et associeringsråd, som mødes regelmæssigt på ministerplan, et associeringsudvalg og seks underudvalg, der mødes en gang om året. De første møder i disse organer fandt sted i Honduras i maj/juni 2014 undtagen Udvalget vedrørende Handel og Bæredygtig Udvikling, som holdt møde den 17.- 18. november i Nicaragua. 3.1. Underudvalg vedrørende Tekniske Handelshindringer Under mødet den 13. maj 2014 gennemgik Mellemamerika og EU: gennemførelsen af 4 tekniske forskrifter gennemført af Mellemamerika (mærkning af alkoholholdige drikkevarer, fløde, mærkning af fodtøj) to costaricanske tekniske forskrifter (dæk og elektriske installationer) de tilsagn, som den mellemamerikanske region har givet til fremme af deres økonomiske integration ved at vedtage regionale tekniske forskrifter. EU mindede om Mellemamerikas tilsagn om at give skriftlige svar på EU's skriftlige bemærkninger fremsat inden for rammerne af WTO-underretningsproceduren om TBT. Mellemamerika noterede sig anmodningen og gav tilsagn om at svare. Som led i sine forpligtelser vedrørende gennemførelsen af tekniske forskrifter med henblik på at fremme den regionale økonomiske integration indvilligede Mellemamerika i at indføre en enkelt regional registrering af produkter. Denne lovgivning var endnu ikke blevet gennemført, men Mellemamerika oplyste, at den var ved at træde i kraft. 3.2. Udvalg vedrørende Handel og Bæredygtig Udvikling EU og Mellemamerika iværksatte en dialog om handel og bæredygtig udvikling og delte deres erfaringer om nationale mekanismer til at fremme deltagelsen af civilsamfundet og grupper, der er engageret i gennemførelsen af aftalens bestemmelser om handel og bæredygtig udvikling (jf. del 4 nedenfor). 3.3. Underudvalg vedrørende Intellektuel Ejendom Det første møde i underudvalget vedrørende Intellektuel Ejendom, der blev afholdt den 22.- 23. maj 2014, tog sigte på: at aftale indholdet i afgørelsen vedrørende listen over beskyttede geografiske betegnelser med Mellemamerika at udveksle seneste status på igangværende procedurer til beskyttelse af EU's og Mellemamerikas respektive geografiske betegnelser, navnlig for så vidt angår de nuværende indsigelsesprocedurer vedrørende nogle af EU's vigtige geografiske betegnelser samt at indlede en dialog om, hvordan man kan forenkle procedurerne for registrering af geografiske betegnelser i Mellemamerika. Resultatet af dette underudvalgs arbejde var positivt, da parterne enedes om en liste over beskyttede geografiske betegnelser og var enige om, at der er plads til at forenkle og lette registreringsprocedurerne i Mellemamerika med henblik på at fremme en harmoniseret tilgang på regionalt plan. 3.4. Underudvalg vedrørende Sundheds- og Plantesundhedsforanstaltninger På underudvalgets første møde, der blev afholdt den 17.-18. juni, omfattede de drøftede emner importkrav, kontroller, foranstaltninger vedrørende dyrs og planters sundhed, ækvivalens samt teknisk bistand. De vigtigste mål var: at afdække eventuelle yderligere problemer ved aftalens gennemførelse og at udforske mulige løsninger at håndtere hindringer for markedsadgang og nye anmodninger om importbevillinger og finde metoder til at lette eller åbne op for handel at få bekræftelse fra alle de mellemamerikanske lande om fortolkningen og den korrekte gennemførelse af artiklerne om godkendelse af listeopførelse af virksomheder og om kontroller, med hensyn til at Mellemamerika afholder udgifterne i forbindelse med inspektioner, der gennemføres i Europa ved mellemamerikanske kompetente myndigheder at drøfte Mellemamerikas integration og igangværende drøftelser i denne henseende inden for regionen. Overordnet set er resultatet af underudvalgets arbejde positivt, da Mellemamerika viser vilje til at nå aftalens mål. 3.5. Underudvalg vedrørende Told, Handelslettelser og Oprindelsesregler På dette underudvalgs første møde, der blev afholdt den 28.-29. april, drøftede parterne: opfyldelsen af Mellemamerikas tilsagn om regional integration to forklarende noter vedrørende oprindelsesregler og hvordan man løser praktiske problemer, som de erhvervsdrivende oplevede i præferencehandelens første måneder under aftalen. EU gav også udtryk for sine bekymringer med hensyn til en tendens blandt mellemamerikanske lande til at indføre scanningsudstyr ved deres grænser og pålægge værdigebyrer, som EU anser for at kunne være i strid med aftalen. 3.6. Underudvalg vedrørende Markedsadgang for Varer Punkterne på dagsordenen i dette underudvalgs første møde, der blev afholdt den 19. juni, sigtede mod at evaluere: · den costaricanske lovgivning, hvorved der blev indført en minimumseksportpris for bananer · det gebyr, der vil blive opkrævet af Nicaragua for scanning af varer ved hvert kontrolsted ved grænserne · den administrative kontrol, der blev indført af EU for visse mellemamerikanske produkter, der er omfattet af toldkontingenter. Med hensyn til lovgivningen om en minimumseksportpris for bananer har Costa Rica anerkendt, at der ikke er nogen bestemmelse i aftalen, der udtrykkeligt tillader Costa Rica at gøre brug af denne lovgivning. Costa Rica mente imidlertid, at minimumsprisen ved eksport ikke udgør en hindring for handelen i betragtning af bananers nuværende markedspris. EU bemærkede, at den fortsat vil følge dette spørgsmål. Med hensyn til scanningsgebyrerne, som Nicaragua anvender, mindede EU om, at de pålagte gebyrer som følge af aftalen ikke bør overstige omkostningerne ved den ydede service. Nicaragua forsikrede EU om, at lovgivningen ville overholde Nicaraguas internationale forpligtelser. Parterne udvekslede ligeledes oplysninger om eventuelle fremtidige arbejdsområder og har indvilliget i at samarbejde om indsamling af fælles pålidelige statistikker. 3.7. Associeringsudvalg Associeringsudvalget, der holdt møde den 25. juni, gennemgik det arbejde, der er blevet udført i de forskellige underudvalg, og drøftede også andre handelsrelaterede spørgsmål. Der blev lagt særlig vægt på den regionale økonomiske integration og behovet for at undgå mellemamerikanske foranstaltninger, der går imod de frie intraregionale varestrømme, da Mellemamerika i realiteten ville nyde de største fordele ved lettere handelsstrømme. Parterne drøftede Mellemamerikas anmodning om kompensation for Kroatiens tiltrædelse af EU, anerkendte de nuværende forskelle i tilgang og besluttede at fortsætte dialogen om dette punkt med henblik på at nå frem til en aftale så hurtigt som muligt. EU nævnte også sin bekymring over Panamas lovgivning vedrørende søfartshjælpetjenester, der diskriminerer udenlandske erhvervsdrivende. EU og Panama drøftede, hvorvidt loven formindsker markedsadgang, og Panama oplyste, at den nye regering vil svare EU. 3.8. Associeringsråd Associeringsrådet, der holdt møde den 27. juni, vurderede associeringsudvalgets udførte arbejde og godkendte resultaterne. Associeringsrådet har vedtaget fem afgørelser, herunder afgørelser om Associeringsrådets forretningsorden og dets forskellige strukturer, listen over beskyttede geografiske betegnelser og forretningsordenen for tvistbilæggelsesordningen. Mellemamerikanske deltagere fremhævede desuden betydningen af aftalen med hensyn til handel, regional integration og forstærkede forbindelser, som de forventer vil have en positiv indvirkning på Mellemamerikas økonomiske og sociale udvikling. Desuden udtrykte de mellemamerikanske deltagere ønske om, at de resterende 19 EU-lande snart ratificerer aftalen, så også den politiske søjle og samarbejdssøjlen kan træde i kraft. EU fremlagde status for ratificeringsprocessen i Europa. Endvidere henviste EU til ikrafttrædelsen af aftalen om politisk dialog og samarbejde i 2014. 4. OPFYLDELSE AF FORPLIGTELSER VEDRØRENDE HANDEL OG BÆREDYGTIG UDVIKLING Aktiviteterne i det første år af aftalens gennemførelse har fokuseret på at skabe de institutionelle strukturer, der er fastsat i afsnit VIII om handel og bæredygtig udvikling. 4.1 Institutionelle aspekter Det første møde i det mellemstatslige Udvalg vedrørende Handel og Bæredygtig Udvikling blev afholdt i Managua i Nicaragua den 18. og 19. november 2014. Et møde i forummet for dialog med civilsamfundet blev afholdt parallelt hermed og efterfulgt af et fælles møde mellem udvalget og forummet. Udvalgsmødet blev afholdt med deltagelse af repræsentanter fra ministerierne for handel, arbejdsmarked og miljø på den mellemamerikanske side. Forummet for dialog med civilsamfundet blev organiseret af den rådgivende gruppe for det nicaraguanske civilsamfund, og der var et antal indlæg om emner som arbejdstagerrettigheder, klimaforandring, fair handel og virksomheders sociale ansvar. Det havde deltagelse af over 100 mennesker. EU's rådgivende gruppe består af repræsentanter fra Det Europæiske Økonomiske og Sociale Udvalg og fra EU's civilsamfundsorganisationer, som har udtrykt interesse i at deltage i denne gruppe efter en indkaldelse af interessetilkendegivelser, der blev iværksat gennem GD Handels civilsamfundsdatabase. Sekretariatet varetages af EØSU. 4.2 Gennemførelse af Den Internationale Arbejdsorganisations (ILO's) konventioner Under udvalgsmødet rapporterede parterne om deres gennemførelse af ILO's konventioner, navnlig de grundlæggende ILO-konventioner. Hvad angår sidstnævnte blev der sat fokus på foranstaltninger til at forhindre børnearbejde og styrke den sociale dialog. Parterne drøftede betydningen af dialog mellem arbejdsmarkedets parter og af effektive og afskrækkende sanktioner mod forskelsbehandling af fagforeninger og mod vold, herunder vold mod fagforeningsledere, samt behovet for at disse sanktioner håndhæves effektivt. Hvad angår børnearbejde blev der lagt vægt på vigtigheden af at intensivere bestræbelserne på at bekæmpe børnearbejde, især i den uformelle økonomi, at styrke arbejdstilsynene, indsatsen for øget skolegang samt af at styrke den sociale beskyttelse med fokus på beskyttelse af børn. EU gjorde opmærksom på nyligt vedtagne ILO-konventioner og -protokoller og status vedrørende deres ratifikation i EU's medlemsstater, navnlig konventionen om søfarendes arbejdsstandarder (MLC), konventionen om hushjælp (konvention 189) og den nye protokol, der supplerer konventionen om tvangsarbejde (konvention 29). I forbindelse med kapacitetsopbygning vedrørende disse spørgsmål fremhævede EU navnlig et program, der er under udvikling for at støtte dagsordenen for ordentligt arbejde i Honduras. 4.3. Gennemførelse af multilaterale miljøaftaler Under udvalgsmødet rapporterede parterne om gennemførelsen af multilaterale miljøaftaler med særlig fokus på klimaforandringer, udryddelsestruede dyrearter (CITES), overførsel af farlige kemikalier og affald. De mellemamerikanske lande rapporterede, at de nu alle havde ratificeret Rotterdamkonventionen (om handel med farlige kemikalier) samt Gaboroneændringen til CITES. EU gjorde opmærksom på nyligt indgåede miljøaftaler, nemlig Minamataaftalen om kviksølv og Nagoyaprotokollen til biodiversitetskonventionen, og orienterede om udviklingen i forbindelse med gennemførelse af disse aftaler inden for EU. De mellemamerikanske lande understregede regionens sårbarhed over for klimaændringer, der direkte påvirker eksportafgrøder såsom kaffe, og behovet for at arbejde med tilpasning. En række af dem skitserede også ambitiøse planer for at øge andelen af vedvarende energi i deres energiforsyning. 4.4. Udvikling af en positiv dagsorden for handel og bæredygtig udvikling Både under udvalgsmødet og forummet om dialog med civilsamfundet blev der præsenteret mange eksempler, hvor produktion og handel havde haft positive miljømæssige og sociale virkninger. Regeringspolitikker for at fremme sådanne resultater blev beskrevet lige så vel som partnerskaber mellem virksomheder, arbejdstagerrepræsentanter, miljø-ngo'er og lokalsamfund. Fælles temaer omfattede virksomheders sociale ansvar, vedvarende energi, bæredygtig landbrugsproduktion, renere produktionsmetoder og bæredygtig turisme. Udvalget vedtog, at videre drøftelser vil finde sted til at fastsætte prioriteter på mellemlang sigt. Sammenhæng med støtte til igangværende og planlagt udviklingssamarbejde med regionen samt engagement med civilsamfundet på begge sider af Atlanten vil være vigtig i denne proces. 5. GENNEMFØRELSE AF EUROPA-PARLAMENTETS OG RÅDETS FORORDNING (EU) NR. 20/2013 OM GENNEMFØRELSE AF DEN BILATERALE BESKYTTELSESKLAUSUL OG STABILISERINGSMEKANISMEN FOR BANANER Forordningen fastlægger hensigtsmæssige procedurer for at undgå alvorlig skade på EU's banansektor, hvis som følge af afskaffelsen af told, bananer indføres i så store mængder, at det forvolder eller truer med at forvolde virksomhederne i EU væsentlig skade. Følgelig og i overensstemmelse med forordningens artikel 3 og 13 har Kommissionen overvåget udviklingen i importen af bananer fra mellemamerikanske lande for at vurdere, om betingelserne i forordningen for at indlede en beskyttelsesundersøgelse eller indføre forudgående tilsynsforanstaltninger er opfyldt. 5.1. Udvikling i importen af mellemamerikanske bananer I aftalens første gennemførelsesår hverken indledte eller modtog Kommissionen nogen anmodninger om at indlede en beskyttelsesundersøgelse eller at indføre forudgående tilsynsforanstaltninger, eftersom de betingelser, der er fastsat i forordningen for at indlede en beskyttelsesundersøgelse eller indføre forudgående tilsynsforanstaltninger, aldrig var opfyldt. 2013 || 2014* Import || Udløsende mængde || Udnyttelsesgrad || Import || Udløsende mængde || Udnyttelsesgrad Costa Rica || 131 519 || 1 178 750 || 11 % || 856 007 || 1 230 000 || 70 % Panama || 58 935 || 431 250 || 14 % || 203 737 || 450 000 || 45 % Honduras || 1 749 || 57 500 || 3 % || 3 622 || 60 000 || 6 % Guatemala || 21 || 57 500 || 0 % || 22 861 || 60 000 || 38 % Nicaragua || 0 || 11 500 || 0 % || 0 || 12 000 || 0 % El Salvador || 0 || 2 300 || 0 % || 0 || 2 400 || 0 % (*) indtil den 10. december 2014 Import af bananer under stabiliseringsmekanismen 6. KONKLUSION Det er for tidligt at foretage en endelig vurdering af virkningen af aftalens handelsdel. Trods det negative globale miljø, herunder det generelle fald i den samlede efterspørgsel i 2014, forblev EU's handelsstrømme med Mellemamerika overvejende stabile, og der var betydelige stigninger i specifikke sektorer. EU's handelsstrømme med de fleste mellemamerikanske lande steg med undtagelse af Panama. Desuden peger den relativt lave udnyttelsesgrad af de disponible toldkontingenter på muligheden for yderligere at øge den bilaterale samhandel mellem de to regioner. For så vidt angår bananer forblev importen fra mellemamerikanske lande generelt stabil og under den fastsatte udløsende importmængde, således at det ikke var nødvendigt at overveje eventuelt at suspendere præferencetoldsatserne. Det er blevet aftalt med Mellemamerika at foretage en teknisk undersøgelse af de statistiske metoder og data om handelsstrømmene, hvilket burde muliggøre en mere detaljeret analyse i fremtiden. Kommissionens samlede konklusion efter det første gennemførelsesår er, at gennemførelsen har medført en hurtig udformning af aftalens institutionelle ramme, at den er funktionsduelig, samt at gennemførelsesprocessen generelt er positiv. Den formelle proces mellem parterne vedrørende aftalens gennemførelse vil fortsætte inden for rammerne af møderne i de forskellige gennemførelsesorganer, som forventes at finde sted inden midten af 2015. Fokus for det andet gennemførelsesår er fortsat den rette gennemførelse af aftalen for at give erhvervsdrivende fra begge regioner mulighed for fuldt ud at udnytte dens muligheder. Kommissionen er engageret i tiltag, der sigter mod at øge de erhvervsdrivendes opmærksomhed for så vidt angår aftalens muligheder. Disse tiltag finder sted i både EU og Mellemamerika, herunder gennem samarbejdsprojekter i Mellemamerika. [1] Aftalen finder foreløbig anvendelse i EU, indtil den er blevet ratificeret af alle EU-medlemsstaterne. Status vedrørende ratifikationen offentliggøres på Rådets websted: http://www.consilium.europa.eu/policies/agreements/search-the-agreements-database?command=details&lang=en&aid=2012001&doclang=EN. [2] Se også: http://eur-lex.europa.eu/legal-content/DA/TXT/?uri=CELEX:32013R0020. [3] IMF-data.